Fra årsskiftet har marihuana vært lovlig i Colorado, uten at himmelen har falt ned. Minerva har snakket med Michael Elliot i MIG, som organiserer selgerne, og Gina Carbone fra SMART Colorado, som mener legaliseringen har gått for langt.

Denver, Colorado: I november 2012 sa folket i Colorado ja til Amendment 64 i en folkeavstemning. Det innebærer legalisert salg av marihuana, ikke bare til medisinsk bruk, men også til såkalt ”rekreasjonsformål”, altså rus. Omsetningen av stoffet er fra 1. januar i år lovlig, men regulert og skattlagt, akkurat som tobakk og alkohol.

Som nordmann stusser man litt når man blar opp i en gratisavis og finner reklame for marihuanautsalg eller langs veien ser reklameskilt for 10 prosent rabatt på ditt første kjøp.